**Pranešimas žiniasklaidai**

2024 m. spalio 15 d.

**„Citadele“ bankas sėkmingai išplatino obligacijų už 35 mln. eurų**

**„Citadele“ bankas sėkmingai išplatino 35 mln. eurų vertės neužtikrintos skolos tipo (angl. senior unsecured) privilegijuotąsias (angl. preferred) obligacijas, kurių paklausa 11 mln. eurų viršijo pasiūlą.**

„Solidūs „Citadele“ banko finansiniai rezultatai leido mums lanksčiai nustatyti planuojamą obligacijų pasiūlos dydį ir sudaryti konkurencingos kainos sandorį. Sprendimas vykdyti obligacijų įsigijimą per kelias dienas sudarė galimybę įsitraukti platesnei Baltijos šalių institucinių ir profesionalių investuotojų grupei ir sustiprino mūsų tikslą plėtoti Baltijos kapitalo rinkas. Ši strategija užtikrina, kad tiek pritrauktas kapitalas, tiek mokamos palūkanos liktų Baltijos šalių ekonomikose, o tai dar labiau prisidėtų prie regiono ekonomikos augimo“, – sako „Citadele“ banko valdybos pirmininkė ir generalinė direktorė Rūta Ežerskienė.

Už 2 metų trukmės obligacijas bus mokama 5 proc. metinė palūkanų norma, kuri 2025 m. spalio 14 d. bus pakeista į kintamą: 2,3 proc. + 3 mėn. EURIBOR.

Siūlyme dalyvavo daugiau nei 30 kvalifikuotų investuotojų, 57 proc. jų sudarė investuotojai iš Latvijos, 8 proc. iš Estijos ir 35 proc. iš Lietuvos.

Lėšas už išplatintas obligacijas „Citadele“ bankas panaudos įmonės tikslams, užtikrinant minimalaus nuosavų lėšų ir tinkamų įsipareigojimų dydžio reikalavimo (MREL) laikymąsi, taikomą „Citadele“ konsoliduotos grupės lygiu. Obligacijos buvo siūlomos kvalifikuotiems investuotojams Baltijos šalyse, taip pat kitose Europos ekonominės erdvės šalyse. Obligacijos bus įtrauktos į Baltijos obligacijų sąrašą „Nasdaq“ Rygos biržoje 2024 m. spalio 15 d.

**Apie „Citadele“ grupę**

„Citadele“ banko, kuriam „Moody’s“ yra suteikęs Baa2 reitingą, misija – modernizuoti finansų rinką ir suteikti daugiau galimybių privatiems asmenims ir verslui Baltijos šalyse. Pirmąjį 2024 m. pusmetį „Citadele“ bankas privatiems klientams, smulkiojo, vidutinio ir stambiojo verslo įmonėms Baltijos šalyse suteikė finansavimą už 621 mln. eurų, bendras banko paskolų portfelis siekė 3 mlrd. eurų, o indėlių bazė sudarė 3,7 mlrd. eurų. Be tradicinių bankinių paslaugų, „Citadele“ bankas savo klientams siūlo pažangiausius technologinius sprendimus, įskaitant modernią mobiliąją programėlę, galimybę atsidaryti banko sąskaita su asmenuke, mokėjimo žiedus ir galimybę atsiskaityti mobiliuoju telefono numeriu. „Citadele“ bankas yra pagrindinė grupės įmonė Latvijoje, o jos pavaldžiosios įmonės ir filialai veikia Latvijoje, Lietuvoje ir Estijoje.